AFC ayollar oʻrtasidagi Osiyo kubogi. AFC ayollar oʻrtasidagi Osiyo kubogi (oldingi nomi AFC ayollar Osiyo chempionati) – Osiyo Futbol Konfederatsiyasiga (AFC) kiruvchi milliy terma jamoalar uchun ayollar futboli boʻyicha toʻrt yilda bir marta oʻtkaziladigan musobaqa. Bu ayollar oʻrtasidagi eng eski xalqaro futbol musobaqasi hisoblanadi. Tarixi. Musobaqa AFC tarkibiga kiruvchi, ayollar futboli uchun mas’ul boʻlgan "Osiyo Ayollar Futbol Konfederatsiyasi (ALFC)" tomonidan tashkil etilgan"." Birinchi musobaqa 1975-yilda boʻlib oʻtgan va bundan keyin har ikki yilda bir marta oʻtkazilgan. 1980—1990-yillar oraligʻida musobaqa har uch yilda bir marta oʻtkazilgan. ALFC dastlab alohida tashkilot boʻlgan, ammo 1986-yilda AFC tarkibiga kiritilgan. 1975-yildan 1981-yilgacha oʻyinlar 60 daqiqa davom etgan. Musobaqada asosan Tinch okeani yoki Sharqiy Osiyo (shu jumladan, Sharqiy va Janubi-Sharqiy Osiyo) davlatlari ustunlik qilgan. Musobaqaning turli yillarida Xitoy ayollar milliy futbol terma jamoasi 9 marta chempion boʻlgan. Markaziy va Gʻarbiy Osiyo davlatlari unchalik muvaffaqiyatli emas. Musobaqada hozircha faqat Oʻzbekiston, Qozogʻiston, Iordaniya va Eron terma jamoalari ishtirok etgan. AFC Osiyo Kubogi qoʻshimcha ravishda 2015-yilgi ayollar oʻrtasidagi Jahon chempionati saralash bosqichi sifatida xizmat qilishini eʼlon qilganidan soʻng, 2010-yildan boshlab turnir chastotasi har 4 yilda bir marta oʻtkazishga oʻzgartirilgan. 2003-yilgacha AFC tomonidan jamoalar musobaqaga taklif qilinar edi. 2006-yildan boshlab alohida saralash turniri tashkil etilgan. Musobaqa 2022-yilgi turnirdan boshlab sakkizta jamoadan oʻn ikkitaga kengaytirilgan. Format. AFCning ayollar terma jamoasiga ega boʻlgan 47 nafar aʼzosining barchasi saralash turnirida qatnashish huquqiga ega. 2022-yilgi turnirdan boshlab, yakuniy turnirda jami oʻn ikkita jamoa ishtirok etishi belgilangan. Turnirda mezbonlar, oldingi musobaqaning eng yaxshi uchta jamoasi va saralash turnirining eng yaxshi sakkizta jamoasi ishtirok etishi belgilangan.